《陌上花·和花宜馆题圆圆小像》
清代·吴昌绶

功成唾手，侯王那比，倾城难再。千骑迎来，依旧十分华彩。

婵娟千系兴亡局，一霎笑颦双黛。恁悤悤、又见昆明劫火，剩妆楼在。

记当年，有春风图画，珠佩江皋初解。转眼黄紽，勘破华鬘色界。

分明高鸟，良弓志绝，胜冤禽填海。展生绡、还诵吴郎旧曲，泪珠同洒。

作者简介：吴昌绶，字伯宛，一字甘遁，号印臣，晚号松邻，仁和人。光绪丁酉举人，内阁中书。有《松邻遗集》。